
Text rozhodnutia
Súd: Krajský súd Bratislava Spisová značka: 5S/130/2015 Identifikačné číslo súdneho spisu: 1015200881 Dátum vydania rozhodnutia: 26. 01. 2016 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2016:1015200881.1 Uznesenie Krajský súd v Bratislave v právnej veci žalobcu: Makovica, spol. s.r.o., IČO: 36 487 830, so sídlom 086 36 Nižná Polianka č. 110, proti žalovanému: Pôdohospodárska platobná agentúra, IČO: 30 794 323, so sídlom Dobrovičova č. 12, 815 26 Bratislava, o nezákonnom zásahu a iné, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou podanou osobne na tunajšom súde dňa 28.05.2015 sa žalobca domáhal proti žalovanému určenia, že Pôdohospodárska platobnú agentúra v roku 2014 nevykonala jej zákonom č. 543/2007 Z.z. vymedzené postupy vo veci posúdenia a vyhodnotenia existencie právnych titulov zúčastnených strán na poľnohospodárske užívanie poľnohospodárskych pozemkov (poľnohospodárskej pôdy v kat. úz. Nižná D. a T., okres R.) a rovnako nenaplnila svoje povinnosti vo veci posúdenia a vyhodnotenia prechodu užívacích práv k poľnohospodárskemu užívaniu pozemkov (pôdy) vo vzťahu na existujúce právne tituly a na prináležiace užívacie práva k dotknutým poľnohospodárskym pozemkom k pôde. Ďalším výrokom sa žalobca domáhal určenia, že nevykonaním zákonných povinnosti žalovaného boli porušené práva obchodnej spoločnosti žalobcu a tiež určenia, že obchodnej spoločnosti žalobcu prináleží zo strany Pôdohospodárskej platobnej agentúry finančné odškodnenie. Podaním doručeným tunajšiemu súdu dňa 11.01.2016 pred pojednávaním vo veci samej žalobca zobral žalobu v celom rozsahu späť a žiadal konanie vo veci zastaviť. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vzhľadom na účinné späťvzatie žaloby súd konanie vo veci podľa § 250d ods. 3 O.s.p. zastavil. O náhrade trov konania súd rozhodol podľa § 146 ods. 1 písm. c/ O.s.p. v spojení s ust. § 246c O.s.p. tak, že žiaden z účastníkov nemá právo na náhradu trov konania, keď konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu je možné podať odvolanie do 15 dní odo dňa jeho doručenia, prostredníctvom podpísaného súdu na Najvyšší súd SR, písomne v dvoch vyhotoveniach. V odvolaní sa má popri všeobecných náležitostiach uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

